Komission päätös,

annettu 17 päivänä lokakuuta 2001,

Yhdistyneen kuningaskunnan kahdelle kivihiilen tuotantoyksikölle vuosiksi 2000 ja 2001 myöntämän tuen sallimisesta

(tiedoksiannettu numerolla K(2001) 3081)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2002/82/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY(1) ja erityisesti sen 9 artiklan 4 kohdan,

sekä katsoo seuraavaa:

I

(1) Yhdistynyt kuningaskunta ilmoitti 8 päivänä elokuuta 2001 päivätyllä kirjeellä päätöksen N:o 3632/93/EHTY 9 artiklan 1 kohdan mukaisesti komissiolle rahoitustuesta, jota se aikoo myöntää Mining (Scotland) Ltd -yhtiön Longannet Minen tuotantoyksikölle 17 päivän huhtikuuta ja 31 päivän joulukuuta 2000 väliseksi ajaksi sekä vuodeksi 2001.

(2) Lisäksi Yhdistynyt kuningaskunta ilmoitti 3 päivänä syyskuuta 2001 päivätyllä kirjeellä päätöksen N:o 3632/93/EHTY 9 artiklan 1 kohdan mukaisesti komissiolle rahoitustuesta, jota se aikoo myöntää Anthracite Mining Ltd -yhtiön Aberpergwm Collieryn tuotantoyksikölle vuodeksi 2001.

(3) Yhdistyneen kuningaskunnan toimittamien tietojen perusteella komissio tekee päätöksen 5397000 Englannin punnan suuruisesta toimintatuesta, jolla katetaan Longannet Minen tuotantoyksikön erityisiä liiketoiminnan tappioita 2190000 Englannin puntaa 17 päivän huhtikuuta 2000 ja 31 päivän joulukuuta 2000 väliseltä ajanjaksolta ja 3207000 Englannin puntaa vuodelta 2001. Komissio tekee päätöksen myös 1031066 Englannin punnan suuruisesta toimintatuesta, jolla katetaan Aberpergwm Collieryn tuotantoyksikön liiketoiminnan tappioita vuonna 2001.

(4) Kyseiset rahoitustoimenpiteet kuuluvat päätöksen N:o 3632/93/EHTY 1 artiklan soveltamisalaan. Komissio tekee päätöksen näistä toimenpiteistä kyseisen päätöksen 9 artiklan 4 kohdan mukaisesti. Komission hyväksynnän edellytyksenä on, että toimenpide on mainitun päätöksen 2 artiklassa säädettyjen yleisten päämäärien ja vaatimusten sekä sen 3 artiklassa säädettyjen erityisvaatimusten mukainen ja että se ei haittaa yhteismarkkinoiden asianmukaista toimintaa. Arvioidessaan näitä toimenpiteitä komissio myös tarkistaa päätöksen 9 artiklan 6 kohdan mukaisesti, että ne ovat komission päätöksellä 2001/114/EHTY(2) ja päätöksellä 2001/597/EHTY(3) hyväksytyn Yhdistyneen kuningaskunnan kivihiiliteollisuuden nykyaikaistamis-, järkeistämis- ja uudelleenjärjestelysuunnitelman (jäljempänä "uudelleenjärjestelysuunnitelma") mukaisia.

II

(5) Määrältään 5397000 Englannin punnan suuruisella tuella, jota Yhdistynyt kuningaskunta ehdottaa päätöksen N:o 3632/93/EHTY 3 artiklan mukaisesti myönnettäväksi Longannet Minen tuotantoyksikölle, on tarkoitus kattaa osa kivihiilen tuotantokustannusten ja myyntihinnan välisestä erosta; jälkimmäisestä sopimuspuolet ovat sopineet vapaasti keskenään siten, että huomioon on otettu kolmansista maista ostettavan samanlaatuisen kivihiilen maailmanmarkkinatilanne.

(6) Komissio on jo päätöksellä 2001/217/EHTY(4) ja päätöksellä 2001/683/EHTY(5) antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaisesti toimintatukea Longannet Minen tuotantoyksikölle 17462000 Englannin puntaa 17 päivän huhtikuuta 2000 ja 31 päivän joulukuuta 2000 väliseksi ajaksi sekä 18318000 Englannin puntaa vuodeksi 2001. Komissio katsoi, että Yhdistyneen kuningaskunnan vuodeksi 2000 esittämällä tuella oli päätöksen N:o 3632/93/EHTY 3 artiklan 2 kohdan mukaisesti tarkoitus parantaa edellä mainitun tuotantoyksikön taloudellista elinkelpoisuutta vähentämällä sen tuotantokustannuksia. Tuella on tarkoitus uudelleenjärjestelysuunnitelman mukaisesti tehdä Longannet Minen tuotantoyksiköstä elinkelpoinen, jotta se voisi vuoden 2002 jälkeen jatkaa toimintaansa ilman julkista tukea.

(7) Komission hyväksymä tuki kattoi kuitenkin ainoastaan osan edellä mainittuina ajanjaksoina aiheutuneista liiketoiminnan tappioista. Päätöksen N:o 341/94/EHTY(6) liitteen I lomakkeen A 2 kohdan c alakohdassa tarkoitettuja välittömiä poistoja ei ole katettu valtiontuella. Kyseisiin tukikelpoisiin menoihin ei ole myönnetty tukea, koska Yhdistyneen kuningaskunnan tavoitteena on pitää Longannet Minen tuotantoyksikölle myönnetyn tuen taso mahdollisimman alhaisena. Osakkeenomistajien riittävän rahoitustuen turvin tuotantoyksikön pitäisi pystyä saattamaan menonsa tasolle, joka on oikeassa suhteessa sen tuloihin.

(8) Longannet Minen tuotantoyksikölle aiheutui hiljattain merkittäviä tuotannonmenetyksiä odottamattomista geologisista ongelmista ja suurista tulvista. Poikkeuksellisista olosuhteista johtuneet tuotannonmenetykset ovat olleet väliaikaisia, mutta niistä on aiheutunut tuotantoyksikölle merkittäviä taloudellisia vaikeuksia. Tuotantoyksikkö tarvitsee kiireesti lisää varoja, jotta sitä ei tarvitsisi sulkea maksukyvyttömyyden vuoksi ja voitaisiin turvata sen toiminnan jatkuminen.

(9) Longannet Minen tuotantoyksikköä koskevan 8 päivänä elokuuta 2001 annetun ilmoituksen mukaan taloudelliset vaikeudet ovat johtuneet poikkeuksellisista olosuhteista ja ovat siten ainoastaan väliaikaisia. Taloudelliset vaikeudet eivät vaaranna mahdollisuuksia parantaa elinkelpoisuutta pienentämällä tuotantokustannuksia. Longannet Mine pystyy jatkamaan toimintaansa ilman julkista tukea vuoden 2002 jälkeen päätöksen 2001/217/EHTY ja päätöksen 2001/683/EHTY mukaisesti. Puolueettoman asiantuntijan tarkastamien maanalaisten seismisten tutkimusten ja Longannet Minen tuotantoyksikössä tehdyn tarkastuksen avulla on vahvistettu, että tuotantoyksikön mineraalivarat riittävät toiminnan jatkamiseksi vuoden 2002 loppuun, jos sillä on siihen taloudelliset edellytykset.

(10) Ilmoitettu tonnikohtainen tuki ei päätöksen N:o 3632/93/EHTY 3 artiklan 1 kohdan ensimmäisen luetelmakohdan mukaisesti ylitä tuotantokustannusten ja odotettavissa olevien tulojen välistä erotusta 17 päivän huhtikuuta 2000 ja 31 päivän joulukuuta 2000 välisenä ajanjaksona tai vuonna 2001.

(11) Edellä esitettyjen seikkojen ja Yhdistyneen kuningaskunnan toimittamien tietojen perusteella 5397000 Englannin punnan suuruinen lisätuki, jota Yhdistynyt kuningaskunta aikoo myöntää Longannet Minen tuotantoyksikölle ajanjaksoksi 17 päivästä huhtikuuta 31 päivään joulukuuta 2000 ja vuodeksi 2001, on päätöksen N:o 3632/93/EHTY ja erityisesti sen 2 ja 3 artiklan mukainen.

III

(12) Määrältään 1031066 Englannin punnan suuruisella tuella, jota Yhdistynyt kuningaskunta ehdottaa päätöksen N:o 3632/93/EHTY 3 artiklan nojalla myönnettäväksi Aberpergwm Collieryn tuotantoyksikölle, on tarkoitus kattaa kivihiilen tuotantokustannusten ja myyntihinnan välinen ero; jälkimmäisestä sopimuspuolet ovat sopineet vapaasti keskenään siten, että huomioon on otettu kolmansista maista ostettavan samanlaatuisen kivihiilen maailmanmarkkinatilanne.

(13) Sen jälkeen kun Aberpergwm Collieryn tuotantoyksikkö suljettiin kokonaan vuonna 1986, tehtiin merkittäviä investointeja uusien toimintojen kehittämiseksi tälle kaivokselle. Valmistelut alkoivat vuonna 1996 ja kaivos aloitti uudelleen toimintansa heinäkuussa 2000. Aberpergwm Collieryn kaivostoiminta tulee olemaan merkittävämpää vasta vuodesta 2001 alkaen, jolloin tuotannon määrän arvioidaan olevan 66800 tce(7).

(14) Kivihiilen louhintaolosuhteiden nykyaikaistamiseksi on vielä toteutettava toimenpiteitä, joiden avulla pystytään vähitellen optimoimaan taloudelliset toimintamahdollisuudet. Tuotantokustannusten, jotka vuonna 2000 olivat [...](8) Englannin puntaa gigajoulea kohden(9), pitäisi näin ollen laskea huomattavasti eikä niiden pitäisi ylittää vuonna 2002 Yhdistyneen kuningaskunnan kivihiiliteollisuutta koskevassa uudelleenjärjestelysuunnitelmassa vahvistettua, vuoden 1999 hintoina määriteltyä taloudellisen elinkelpoisuuden kynnystasoa 1,15 Englannin puntaa gigajoulea kohden. Vuoteen 2004 asti tehtyjen ennusteiden mukaan tuotantokustannusten jatkuvan laskemisen pitäisi johtaa kaivoksen taloudellisen elinkelpoisuuden tasaiseen paranemiseen vuoden 2002 jälkeen.

(15) Yhdistyneen kuningaskunnan pyynnöstä puolueeton asiantuntija on laatinut teknisen selvityksen, jossa tarkastellaan Aberpergwm Collieryn tuotantoyksikössä toteutettuja nykyaikaistamis-, järkeistämis- ja uudelleenjärjestelytoimenpiteiden mahdollisuuksia parantaa kaivoksen taloudellista elinkelpoisuutta. Asiantuntija otti selvitystä laatiessaan huomioon tuotantoyksikön geologiset ja tekniset toimintaedellytykset sekä sen tuottaman kivihiilen laadun. Selvityksessä todettiin, että tarkastellut toimenpiteet ovat johdonmukaisia ja realistisia ja niiden avulla voidaan pysyä tuotantoyksikön arvioimissa kustannuksissa.

(16) Yhdistyneen kuningaskunnan esittämällä tuella on päätöksen N:o 3632/93/EHTY 3 artiklan 2 kohdan mukaisesti tarkoitus parantaa Aberpergwm Collieryn tuotantoyksikön taloudellista elinkelpoisuutta vähentämällä merkittävästi sen tuotantokustannuksia. Koska tuotantokustannuksia pystytään todennäköisesti vähentämään ja tuloja lisäämään, tuella voidaan lisätä kaivoksen kilpailukykyä ja siten varmistaa, että se kykenee jatkamaan toimintaansa ilman julkista tukea vuoden 2002 jälkeen.

(17) Yhtiön esittämän suunnitelman ja erityisesti uudelleenjärjestelyyn tarvittavan rahoitustuen tilapäisen luonteen ansiosta tuki voi olla asteittain vähenevää päätöksen N:o 3632/93/EHTY 2 artiklan 1 kohdan ensimmäisen luetelmakohdan mukaisesti.

(18) Ilmoitettu tonnikohtainen tuki ei päätöksen N:o 3632/93/EHTY 3 artiklan 1 kohdan ensimmäisen luetelmakohdan mukaisesti ylitä tuotantokustannusten ja odotettavissa olevien tulojen välistä erotusta, joka on laskettu tukikauden taloutta koskevien tietojen perusteella.

(19) Komissio toteaa, että tilintarkastaja on todistanut Yhdistyneen kuningaskunnan ilmoittamien taloutta koskevien tietojen vastaavan tarkasti Anthracite Mining Ltd -yhtiön kirjanpitoa. Tilintarkastaja on ilmoittanut myös, että ennusteet on laadittu käyttäen samoja tilinpäätöskäytäntöjä kuin ennen tukikautta.

(20) Edellä esitettyjen seikkojen ja Yhdistyneen kuningaskunnan toimittamien tietojen perusteella Aberpergwm Collieryn tuotantoyksikölle vuodeksi 2001 esitetty tuki on päätöksen N:o 3632/93/EHTY ja erityisesti sen 2 ja 3 artiklan mukainen.

IV

(21) Yhdistyneen kuningaskunnan on varmistettava, että tuki ei vääristä kilpailua eikä aiheuta syrjintää kivihiilen tuottajien, ostajien tai kuluttajien välillä yhteisössä.

(22) Päätöksen N:o 3632/93/EHTY 3 artiklan 1 kohdan kolmannen luetelmakohdan sekä päätöksen 2001/114/EHTY säännösten mukaisesti Yhdistyneen kuningaskunnan on toteutettava kaikki tarvittavat toimenpiteet, joilla varmistetaan, että näille kahdelle tuotantoyksikölle myönnettävän tuen määrä ei laske yhteisön kivihiilen toimitushintoja alhaisemmiksi kuin kolmansista maista peräisin olevasta samanlaatuisesta kivihiilestä maksettavat hinnat.

(23) Lisäksi tuki on päätöksen N:o 3632/93/EHTY 2 artiklan 2 kohdan mukaisesti sisällytettävä Yhdistyneen kuningaskunnan kansalliseen, alueelliseen tai paikalliseen julkiseen talousarvioon tai sen on oltava niitä tarkoin vastaavien järjestelyjen mukaista.

(24) Päätöksen N:o 3632/93/EHTY 3 artiklan 1 kohdan toisen luetelmakohdan ja 9 artiklan 2 ja 3 kohdan mukaan komissio tarkistaa, että myönnettäväksi sallittua tukea käytetään ainoastaan kyseisen päätöksen 3 artiklassa säädettyihin tarkoituksiin. Yhdistyneen kuningaskunnan on ilmoitettava kunakin vuonna viimeistään 30 päivänä syyskuuta edellistä vuotta varten tosiasiallisesti maksetut tukimäärät sekä alun perin ilmoitettuihin määriin mahdollisesti tehdyt muutokset. Tämän vuotuisen selvityksen yhteydessä on myös toimitettava kaikki tiedot, jotka tarvitaan sen varmistamiseksi, että edellä mainitun päätöksen 3 artiklassa säädettyjä vaatimuksia on noudatettu.

(25) Yhdistyneen kuningaskunnan on perusteltava kaikki poikkeamat uudelleenjärjestelysuunnitelmasta sekä komissiolle 8 päivänä elokuuta 2001 ja 3 päivänä syyskuuta 2001 toimitetuista talous- ja rahoitusennusteista. Erityisesti jos käy ilmi, että päätöksen N:o 3632/93/EHTY 3 artiklan 2 kohdassa säädettyjä edellytyksiä ei voida täyttää, Yhdistyneen kuningaskunnan on ehdotettava komissiolle, mitä tarvittavia korjaavia toimenpiteitä olisi toteutettava,

ON TEHNYT TÄMÄN PÄÄTÖKSEN:

1 artikla

Sallitaan, että Yhdistynyt kuningaskunta myöntää päätöksen N:o 3632/93/EHTY 3 artiklan vaatimusten mukaisesti toimintatukea 5397000 Englannin puntaa Longannet Minen tuotantoyksikölle 17 päivän huhtikuuta 2000 ja 31 päivän joulukuuta 2000 väliseksi ajaksi sekä vuodeksi 2001.

Sallitaan, että Yhdistynyt kuningaskunta myöntää päätöksen N:o 3632/93/EHTY 3 artiklan vaatimusten mukaisesti toimintatukea 1031066 Englannin puntaa Aberpergwm Collieryn tuotantoyksikölle vuodeksi 2001.

2 artikla

Yhdistyneen kuningaskunnan on varmistettava, että sallittu tuki käytetään ainoastaan niihin tarkoituksiin, jotka se on ilmoittanut 8 päivänä elokuuta 2001 ja 3 päivänä syyskuuta 2001 päivätyissä ilmoituksissaan, ja että kaikkiin tämän päätöksen soveltamisalaan kuuluviin tarkoituksiin liittyvät menoerät, jotka on peruutettu, yliarvioitu tai käytetty väärin, maksetaan takaisin.

3 artikla

Yhdistyneen kuningaskunnan on viimeistään 30 päivänä syyskuuta 2002 ilmoitettava 17 päivän huhtikuuta 2000 ja 31 päivän joulukuuta 2000 välistä aikaa sekä vuotta 2001 varten tosiasiallisesti maksetun tuen määrä, sanotun kuitenkaan rajoittamatta velvollisuuksia, joista säädetään päätöksen N:o 3632/93/EHTY 9 artiklan 1, 2 ja 3 kohdassa.

4 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 17 päivänä lokakuuta 2001.

Komission puolesta

Loyola De Palacio

Varapuheenjohtaja

(1) EYVL L 329, 30.12.1993, s. 12.

(2) EYVL L 43, 14.2.2001, s. 27.

(3) EYVL L 210, 3.8.2001, s. 32.

(4) EYVL L 81, 21.3.2001, s. 31.

(5) EYVL L 241, 11.9.2001, s. 10.

(6) EYVL L 49, 19.2.1994, s. 1.

(7) tce = hiiliekvivalenttitonni.

(8) Luottamuksellinen tieto.

(9) 1 hiiliekvivalenttitonni (tce) = 29302 gigajoulea (GJ).